CELEX: 
Language: hu
Date: 2021-06-28 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a Covid19-járványra tekintettel a fenntartható vasúti piacot célzó intézkedések megállapításáról szóló, 2020. október 7-i (EU) 2020/1429 európai parlamenti és tanácsi rendeletben foglalt referencia-időszak meghosszabbításáról

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               2020 eleje óta a Covid19-járvány jelentős hatást gyakorolt az uniós vasúti közlekedésre. A vasúti személy- és áruszállításban visszaesés következett be a mobilitás korlátozása és a közlekedés iránti kereslet ebből fakadó csökkenése miatt. 2020 tavaszán, a világjárvány első szakaszában a vasúti társaságok a nemzetközi személyszállító vonatok többségét nem indították el. A belföldi vasúti személyszállítás utasforgalmában a világjárvány első hulláma idején akár 90 %-os visszaesés is megfigyelhető volt az előző évhez képest. Néhány szolgáltatónak – különösen az új belépők közül – be kellett szüntetnie a működését, a vasúti árufuvarozók pedig arról számoltak be, hogy a szállított áruk mennyisége jelentősen csökkent, mivel a világjárvány hatása miatt számos iparágban lelassult, sőt leállt a termelés. 2020 nyarán a kereslet és a szállítás volumene mind a személy-, mind az áruszállításban alacsony maradt. 
            
            
               2020 őszén a világjárvány második hulláma a polgárok mobilitását korlátozó újabb intézkedések meghozatalára kényszerített számos országot. Ezen intézkedések némelyike 2021 elejéig hatályban maradt. Bár a 2021 januárjától 2021 márciusáig tartó időszakban a forgalom volumene bizonyos területeken javuló tendenciát mutatott, másutt továbbra is alacsony maradt. Emellett, bár a vonatkilométerek száma majdnem elérte a világjárvány előtti szintet, az utasszám és a szállított árumennyiség továbbra is elmaradt a 2019-es szinttől (az utóbbi esetében ez az elmaradás jóval kisebb mértékű volt). Ezért a járvány közlekedési ágazatra gyakorolt hatása továbbra is jelentős.
            
            
               2020. október 7-én az EU elfogadta a Covid19-járványra tekintettel a fenntartható vasúti piacot célzó intézkedések megállapításáról szóló, 2020. október 7-i (EU) 2020/1429 európai parlamenti és tanácsi rendeletet. Az (EU) 2020/1429 rendelet 2. cikke értelmében a tagállamok engedélyezhetik a pályahálózat-működtetőknek, hogy adott esetben a hálózati üzletszabályzataikban beazonosított piaci szegmenseknek megfelelően – csökkentsék, elengedjék vagy elhalasszák a minimális szolgáltatáscsomagért, valamint a kiszolgáló létesítményeket összekötő infrastruktúrához való hozzáférésért járó díjak megfizetését. Ezeket a kárenyhítő intézkedéseket átlátható, objektív és megkülönböztetéstől mentes módon kell meghozni, és az említett rendelet 1. cikkében meghatározott referencia-időszakban (2020. március 1. és 2020. december 31. között) esedékessé vált vagy esedékessé váló díjfizetésre kell vonatkozniuk. A rendelet célja segíteni a vasúti ágazat érdekelt feleit a Covid19-világjárvány pénzügyi következményeinek jobb kezelésében, és reagálni a szóban forgó érdekelt felek sürgős likviditási szükségleteire mindaddig, amíg az említett következmények fennállnak.
            
            
               Az (EU) 2020/1429 rendelet felhatalmazza a Bizottságot a referencia-időszak meghosszabbítására. A rendelet 5. cikkének (2) bekezdése különösen arról rendelkezik, hogy a Bizottság a rendelet 1. cikkében meghatározott referencia-időszak módosításáról szóló, felhatalmazáson alapuló jogi aktust fogadhat el. E felhatalmazással a Bizottság akkor élhet, ha megállapítja, hogy a vasúti forgalom csökkenése az előző évek megfelelő időszakához képest továbbra is fennáll, és valószínűleg továbbra is fenn fog állni, valamint hogy ez a helyzet a Covid19-járvány hatásának a következménye. Ezeket a megállapításokat az 5. cikk (2) bekezdésében említett adatokkal kell alátámasztani. Bármely ilyen felhatalmazáson alapuló jogi aktus a referencia-időszakot legfeljebb hat hónappal hosszabbíthatja meg, és a referencia-időszak nem hosszabbítható meg 2022. április 14-én túl. 
            
            
               Miután arra a következtetésre jutott, hogy a vasúti forgalomnak a Covid19-járvány hatására bekövetkezett visszaesése továbbra is fennáll, valamint hogy ez a helyzet valószínűleg 2021 közepéig elhúzódik, a Bizottság elfogadta a Covid19-járványra tekintettel a fenntartható vasúti piacot célzó intézkedések megállapításáról szóló (EU) 2020/1429 európai parlamenti és tanácsi rendeletben foglalt referencia-időszak meghosszabbításáról szóló, 2020. december 18-i (EU) 2020/2180 felhatalmazáson alapuló bizottsági rendeletet, amely 2021. júniusig meghosszabbította a referencia-időszakot.
            
            
               2.A COVID19-VILÁGJÁRVÁNY VASÚTI KÖZLEKEDÉSRE GYAKOROLT HATÁSÁNAK ÉRTÉKELÉSE
            
            
               A Bizottság 2019 januárja és 2021 márciusa között az Eurostat által a személy- és áruszállítás volumenére vonatkozóan rendelkezésre bocsátott adatokkal összefüggésben értékelte az (EU) 2020/1429 rendelet 5. cikkének (1) bekezdésében említett (a vasúti forgalom volumenére vonatkozó) adatokat. 
            
            
               A személyek mozgására vonatkozó korlátozások 2020 márciusa óta folyamatosan hatással vannak az utasok mobilitására. A tagállamok 2020 nyarán elkezdték ugyan fokozatosan feloldani a korlátozásokat, ám a pandémia 2020 őszén bekövetkezett második hullámára válaszul új intézkedéseket vezettek be. A várakozások szerint a világjárvány miatti korlátozásokat 2021. március elején részben vagy teljes egészében megszüntették volna. A világjárvány harmadik hulláma következtében azonban számos tagállamban ismét szigorították az intézkedéseket. 
            
            
               A pandémia általában nagyobb hatást gyakorolt a személyszállítási szolgáltatásokra, mint az árufuvarozási szolgáltatásokra, noha ez az egyes tagállamok esetében különböző volt. 
            
            
               ·A hálózaton közlekedő személyvonatok száma a 2020 márciusa és 2021 februárja közötti egyéves időszakban 6,9 %-kal csökkent 2019 és 2020 azonos időszakához képest; ezen belül a kereskedelmi személyszállító vonatok száma 27,9 %-os visszaesést mutatott. Ugyanebben az időszakban a közszolgáltatási kötelezettség keretében üzemeltetett személyvonatok száma 5,5 %-kal esett vissza. 
            
            
               ·A hálózaton közlekedő tehervonatok száma 2020 márciusa és 2021 februárja között 4,9 %-kal csökkent 2019 és 2020 azonos időszakához képest. 
            
            
               ·Ami a világjárvány második hullámának hatását illeti, a hálózaton közlekedő személyvonatok számában 2020 októbere és 2021 februárja között 1,3 %-os csökkenés volt megfigyelhető 2019 és 2020 azonos időszakához viszonyítva; ezen belül a kereskedelmi személyszállító vonatok száma 25,8 %-kal csökkent. Ugyanebben az időszakban a közszolgáltatási kötelezettség hatálya alá eső személyvonatok száma 1,3 %-kal emelkedett. 
            
            
               ·A tehervonatok száma 2020 októbere és 2021 februárja között 0,2 %-kal volt alacsonyabb, mint 2019 és 2020 azonos időszakában. 
            
            
               ·Ami a személyszállítási szegmenseket illeti, a világjárvány súlyos és tartós hatást gyakorolt a kereskedelmi szolgáltatásokra. A közszolgáltatási szerződések keretében nyújtott szolgáltatások esetében a vonatkilométerben kifejezett forgalmi adatok nem feltétlenül tükrözik a válság által a személyszállítás volumenére kifejtett hatás súlyosságát, mivel a járatsűrűséget az illetékes hatóság határozza meg. 2020 végén az utasok száma még mindig csak fele olyan magas volt, mint 2019 végén, miközben a közszolgáltatási kötelezettség hatálya alá eső személyszállítási szolgáltatások vonatkilométerben kifejezett volumene növekedett.
            
            
               ·2020 márciusa és 2021 februárja között a személyszállítási szolgáltatások vonatkilométerben kifejezett forgalma 11,4 %-kal, az árufuvarozási szolgáltatásoké pedig 6,1 %-kal esett vissza 2019 és 2020 azonos időszakához képest. Ami a világjárvány második hullámának hatását illeti, 2020 októbere és 2021 februárja között a személyszállítás vonatkilométerekben kifejezett volumene 6,1 %-kal csökkent, az áruszállítási szolgáltatásoké pedig 0,6 %-kal nőtt 2019 és 2020 azonos időszakához viszonyítva.
            
            
               ·2020 márciusa és 2021 februárja között a közszolgáltatási kötelezettség hatálya alá eső személyszállítási szolgáltatások vonatkilométerben kifejezett volumene 5,9 %-kal maradt el a 2019 és 2020 azonos időszakában megfigyelt szinttől, miközben a kereskedelmi személyszállítási szolgáltatásoknál ez a visszaesés 33,1 %-os volt. 
            
            
               ·A világjárvány második hullámának hatását illetően megállapítható, hogy 2020 októbere és 2021 februárja között a közszolgáltatási kötelezettségek hatálya alá tartozó személyszállítási szolgáltatások vonatkilométerben kifejezett forgalma 0,6 %-kal nőtt 2019 és 2020 ugyanezen időszakához képest, a kereskedelmi személyszállítási szolgáltatások volumenében pedig 30 %-os visszaesés volt tapasztalható.
            
         
         
            
               A fenti adatok a vasúti forgalomnak a világjárvány idején megfigyelhető tendenciáit hasonlítják össze az azt megelőző azonos időszakokkal. Ezért bár rendelkezésre álltak, az elemzés a 2021 márciusára vonatkozó adatokat nem vette figyelembe (2020 márciusa volt az első hónap, amikor a világjárvány kihatott a vasúti személyszállítást igénybe vevő utasok mobilitására). 
            
            
               A forgalom 2021-ben várható tendenciáinak értékeléséhez azonban a 2021. márciusi adatokat is felhasználták. 
            
            
               A pályahálózat-működtetők adatai (vonatok száma, vonatkilométerek) egyértelműen mutatják, hogy a Covid19-világjárvány milyen erőteljes hatást gyakorolt a vasúti szállítási szolgáltatások nyújtására, valamint hogy mennyire rövid ideig tartó és korlátozott mértékű volt a vasúti közlekedés 2020 nyarán bekövetkezett fellendülése, különösen a kereskedelmi személyszállítási szolgáltatások esetében.  
            
            
               A vasúton megtett utaskilométerekre és tonnakilométerekre vonatkozó 2020-as Eurostat-adatok a vasúti személy- és áruszállítási szolgáltatások iránti kereslet alakulását mutatják. Ezekből a 2020 decemberéig bezárólag rendelkezésre álló adatokból jól látszik, hogy a világjárvány első és második hulláma – különösen a személyszállítási szegmens esetében – számottevő hatást gyakorolt a forgalom volumenére. Az adatok emellett tájékoztatást adnak a világjárvány 2021 tavaszán kirobbant harmadik hullámának lehetséges következményeiről: 
            
            
               ·az utaskilométerben kifejezett forgalom 2020 második negyedévében 75 %-os csökkenést mutatott 2019 második negyedévéhez képest. A harmadik negyedévben tapasztalt rövid fellendülést követően a forgalom a negyedik negyedévben ismét visszaesett (56 %-kal) 2019 negyedik negyedévéhez viszonyítva; 
            
            
               ·2020 negyedik negyedévében az utasok száma megfeleződött 2019 azonos időszakához képest; 
            
            
               ·a tonnakilométerben kifejezett forgalom 2020 második negyedévében 15 %-kal volt alacsonyabb, mint 2019 második negyedévében, ezt követően azonban 2020 negyedik negyedévében 5 %-os növekedést mutatott 2019 azonos negyedévével összehasonlítva; valamint 
            
            
               ·a vasúti áruforgalom tonnában kifejezett mennyisége 2020 negyedik negyedévében 3 %-kal emelkedett 2019-hez képest. 
            
            
               Ha megvizsgáljuk a közszolgáltatási kötelezettség hatálya alá eső és a kereskedelmi személyszállítási szolgáltatásokat az egyes országokban, megfigyelhető, hogy a pandémia más-más következményekkel járt a két személyszállítási szegmensben. Megállapítható különösen, hogy a kereskedelmi szolgáltatások szintje továbbra is messze elmarad a válság előtti szinttől.  A vonatok számát és a vonatkilométereket tekintve a közszolgáltatási kötelezettség hatálya alá eső szolgáltatások tűnnek reziliensebbnek. Mindazonáltal az Eurostat adatai szerint az utasok és az utaskilométerek száma tartósan alacsony maradt, ami arra enged következtetni, hogy ezek a szolgáltatások az illetékes hatóságok folyamatos pénzügyi támogatásának köszönhetően üzemelhettek tovább az alacsony utasszám ellenére. 
            
            
               ·Bizonyos országokban 2020-ban leálltak – és azóta sem indultak újra – a kereskedelmi személyszállítási szolgáltatások, elsősorban ott, ahol a kereskedelmi utasforgalom már a világjárvány előtt is alacsony volt. 
            
            
               ·A forgalom még azokban az országokban is elmaradt a világjárvány előtti szinttől, ahol a kereskedelmi szolgáltatások reziliensebbnek bizonyultak, és ez továbbra is veszélyezteti az e szolgáltatásokat nyújtó vasúttársaságok fennmaradását.
            
            
               ·A rendelkezésre álló adatok szerint 2020 márciusa óta a pandémia folyamatosan negatív hatást gyakorolt a vasúti ágazatra, sőt veszélybe sodorta egyes vasúti fuvarozók talpon maradását is.
            
            
               Emellett a világjárvány súlyosan érintette a kereskedelmi (nemzeti és nemzetközi) nagy sebességű személyszállítási szolgáltatások szegmensét is. Ezt a következtetést támasztja alá a kereskedelmi személyszállításra vonatkozó utaskilométerek gyors csökkenése azokban az országokban, ahol a nagy sebességű szolgáltatások kínálata erős alapokon nyugszik.  
            
            
               Annak ellenére, hogy a fogyasztói bizalom látszólag helyreállt – a Bizottság havi fogyasztói bizalmi mutatójára vonatkozó legutóbbi, 2021 áprilisában közzétett gyorsbecslés alapján a mutató továbbra is javuló tendenciát mutat, és jelenleg meghaladja a hosszú távú átlagot –, a Covid19-világjárvány továbbra is hatással van a tömegközlekedési tevékenységekre. 
            
            
               A 2021. januári és februári stagnálást követő márciusi ugrásszerű emelkedésnek köszönhetően a gazdasági hangulatindex a világjárvány európai kitörése óta először gyakorlatilag visszatért a hosszú távú uniós átlagszintre. Ezeket a pozitív fejleményeket óvatosan kell azonban értelmezni, ugyanis az alapul szolgáló felmérések egy részét március elején végezték, amikor még a világjárvány miatti korlátozások teljes vagy részleges feloldására lehetett számítani, vagyis azt megelőzően, hogy március végén számos tagállamban újabb szigorításokra került volna sor. Az ágazati fejleményeket tekintve azonban a szolgáltatási bizalom márciusban még mindig jóval elmaradt a hosszú távú átlagtól és a világjárvány előtti szinttől
                  1
               . 
            
            
               2020-ban az EU gazdasága 6,1 %-kal, az euróövezet gazdasága pedig 6,6 %-kal esett vissza. Az európai gazdaság tavaly nyáron megindult fellendülése 2020 negyedik és 2021 első negyedévében megtorpant a pandémia második hullámának megfékezése érdekében hozott népegészségügyi intézkedések bevezetése nyomán. Az EU és az euróövezet gazdaságaiban az átoltottsági arány emelkedésével és a korlátozások enyhítésével jelentős fellendülés várható. Az Európai Bizottság 2021. tavaszi gazdasági előrejelzése szerint az uniós gazdaság 2021-ben 4,2 %-os, 2022-ben pedig 4,4 %-os bővülésre számíthat. Az euróövezet gazdaságának növekedése idén várhatóan 4,3 %-os, jövőre pedig 4,4 %-os lesz. A korábban előre jelzetthez képest jelentősen jobb növekedési kilátások ellenére azonban a tagállamok gazdasága várhatóan csak 2022 végére fogja elérni a válság előtti szintet
                  2
               . 
            
            
               A tagállamok a második hullám ideje alatt a helyzethez jobban hozzáigazított, kevésbé szigorú intézkedéseket hoztak a mobilitás korlátozására, mint az első hullám idején. Mindazonáltal az intézkedések még így is kedvezőtlenül befolyásolták a vasúti forgalmat, miközben a vasúti vállalkozások pénzügyi egyensúlyára máig kihatnak a világjárvány első hullámának hatásai. 
            
            
               A pandémia második hulláma akadályozta a vasúti forgalom gyors helyreállását, különösen a vasúti személyszállítási szolgáltatások esetében. 2020 októberében és novemberében a tagállamok újabb mobilitáskorlátozó intézkedéseket vezettek be. A népegészségügyi helyzet vakcinázási kampány miatti javulásának hatásai csak 2021 őszére várhatók. Mindazonáltal az utasszámok még mindig nem álltak teljesen helyre, és 2020 negyedik negyedévében körülbelül a világjárvány előtti szint felét érték csak el. Különösen a kereskedelmi személyszállítás utasforgalma esetében mondható el, hogy a vártnál hosszabb időre lehet szükség a világjárvány előtti szintre való visszatéréshez.
            
            
               A fentiek alapján a Bizottság először is azt a következtetést vonja le, hogy a vasúti forgalom szintjében a világjárvány hatására bekövetkezett csökkenés továbbra is fennáll. Másodszor pedig a népegészségügyi feltételek várható javulása ellenére a Bizottság megítélése szerint a világjárvány nagy valószínűséggel legalább ez év végéig tartósan negatív hatást gyakorol majd a vasúti forgalomra és az eleve nehéz pénzügyi helyzetben lévő vasúti társaságokra. A rendelet alkalmazási idejének hat hónappal, 2021. december végéig történő meghosszabbítása folytán a vasúti pályahálózat-működtetők kötelesek lesznek új adatokat szolgáltatni. Az új adathalmaz segíteni fog a 2021 végi helyzet értékelésében.
            
            
               Következésképpen a Bizottság javasolja a referencia-időszak hat hónappal, 2021. december 31-ig történő meghosszabbítását.
            
         
         
            
               3.AZ AKTUS ELFOGADÁSÁT MEGELŐZŐ KONZULTÁCIÓK
            
            
               Az (EU) 2020/1429 rendelet 6. cikkének (4) bekezdésével összhangban a felhatalmazáson alapuló jogi aktus elfogadása előtt a Bizottságnak a jogalkotás minőségének javításáról szóló, 2016. április 13-i intézményközi megállapodásban foglalt elveknek megfelelően konzultálnia kell az egyes tagállamok által kijelölt szakértőkkel. A Bizottság e felhatalmazáson alapuló jogi aktus tervezetéről a vasúti piaccal foglalkozó szakértői csoporttal (GERM) is egyeztetéseket folytatott.
            
            
               4.A FELHATALMAZÁSON ALAPULÓ JOGI AKTUS JOGI ELEMEI
            
            
               Az 1. cikk módosítja azt a „referencia-időszakot”, amelyben a 2012/34/EU irányelv IV. fejezetében meghatározottak szerint a vasúti infrastruktúra használati díjának felszámítására és a díjszabási elvektől való eltérésekre vonatkozó ideiglenes szabályok alkalmazandók. A cikk a szóban forgó irányelv hatálya alá tartozó, a vasúti infrastruktúra belföldi és nemzetközi vasúti szolgáltatások érdekében történő használatára alkalmazandó. 
            
            
               A súlyos jogbizonytalanság kockázatának megelőzése érdekében helyénvaló e felhatalmazáson alapuló rendeletet az (EU) 2020/1429 rendelet 5. cikkének (3) bekezdésében részletezett sürgősségi eljárás keretében elfogadni. Ennek a felhatalmazáson alapuló rendeletnek ezért a Hivatalos Lapban való kihirdetését követő napon haladéktalanul hatályba kell lépnie, és mindaddig alkalmazni kell, amíg nem emelnek ellene kifogást. 
            
            
               
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2021.6.28.)
            
            
               a Covid19-járványra tekintettel a fenntartható vasúti piacot célzó intézkedések megállapításáról szóló, 2020. október 7-i (EU) 2020/1429 európai parlamenti és tanácsi rendeletben foglalt referencia-időszak meghosszabbításáról
            
            
               (EGT-vonatkozású szöveg)
            
            
               AZ EURÓPAI BIZOTTSÁG,
            
            
               tekintettel az Európai Unió működéséről szóló szerződésre, 
            
            
               tekintettel a Covid19‑járványra tekintettel a fenntartható vasúti piacot célzó intézkedések megállapításáról szóló, 2020. október 7-i (EU) 2020/1429 európai parlamenti és tanácsi rendeletre
                  3
                és különösen annak 5. cikke (2) bekezdésére, 
            
            
               mivel:
            
            
               (1)A Covid19-világjárvány a kereslet jelentős visszaesése és a tagállamok által a világjárvány megfékezése érdekében hozott közvetlen intézkedések következtében a vasúti forgalom jelentős visszaeséséhez vezetett. 
            
            
               (2)A vasúti társaságok, melyeknek ezekre a körülményekre nincs befolyásuk, folyamatosan jelentős likviditási problémákkal, komoly veszteségekkel és bizonyos esetekben a fizetésképtelenség kockázatával szembesülnek.  
            
            
               (3)A Covid19-világjárvány negatív gazdasági hatásainak ellensúlyozása és a vasúti társaságok támogatása érdekében az (EU) 2020/1429 rendelet lehetővé teszi, hogy a tagállamok engedélyezzék a pályahálózat-működtetők számára a vasúti infrastruktúrához való hozzáférés díjainak csökkentését, elengedését vagy elhalasztását. Ezt a lehetőséget 2020. március 1-jétől 2020. december 31-ig biztosították, amit az (EU) 2020/2180 felhatalmazáson alapuló bizottsági rendelet
                  4
                2021. június 30-ig meghosszabbított (a továbbiakban: referencia-időszak).
            
            
               (4)A világjárvány időszakában a mobilitásra vonatkozó korlátozások jelentős hatást gyakoroltak a vasúti személyszállítási szolgáltatások igénybevételére. Ez korlátozottabb mértékben ugyan, de a vasúti árufuvarozási szolgáltatásokra is hatással volt. Az uniós vasúti pályahálózat-működtetők által jelentett adatok alapján a pandémia súlyosabban érintette a személyszállítási ágazatot – ezen belül különösen a kereskedelmi személyszállítási szolgáltatásokat –, amelynek kínálata valamennyi tagállamban jelentősen csökkent, és a mai napig nem éri el a 2019-es szintet. 2020 márciusa és 2021 februárja között a személyszállítási szolgáltatások vonatkilométerben kifejezett volumene 11,5 %-kal, az áruszállítási szolgáltatásoké pedig 6,1 %-kal esett vissza 2019 és 2020 azonos időszakához képest. 2020 márciusa és 2021 februárja között a közszolgáltatási kötelezettség keretében nyújtott személyszállítási szolgáltatások vonatkilométerben kifejezett volumene 5,9 %-os, a kereskedelmi személyszállítási szolgáltatásoké pedig 33,1 %-os csökkenést mutatott 2019 és 2020 azonos időszakával összehasonlítva. 2020 negyedik negyedévében az utaskilométerben kifejezett utasforgalom 56 %-kal zuhant, az utasok száma pedig a felére esett vissza 2019 azonos időszakához viszonyítva. Ez a tendencia jelentős hatással lehet a vasúti személyszállítási piacon folyó versenyre, a valóban egységes európai vasúti térség megvalósítására, és végső soron egy fenntarthatóbb – vasúton több utast és árut szállító – közlekedési ágazat felé való elmozdulásra. Míg a tonnakilométerben kifejezett teherforgalom 2020 negyedik negyedévében 5 %-kal csökkent, addig a vasúti áruforgalom tonnában kifejezett mennyisége 3 %-os bővülést mutatott 2019-hez képest. 
            
            
               (5)Az Egészségügyi Világszervezet adatai szerint az Európában regisztrált Covid19-esetek napi száma továbbra is igen magas – 2021. május 9-én egy nap alatt 107 253 új esetet jelentettek. 
            
            
               (6)Az Európai Betegségmegelőzési és Járványvédelmi Központ 2021. április végén hangsúlyozta, hogy „Európa kritikus ponton van a Covid19 elleni küzdelemben. Jelenleg számos országban enyhítik a korlátozásokat, egyes esetekben úgy, hogy közben az esetek száma nő és új variánsok jelennek meg, miközben az országos szintű vakcinázási programok csak most indulnak el.”
            
         
         
            
               (7)A vasúti forgalomnak az előző évek megfelelő időszakához viszonyított csökkenése továbbra is tart, és valószínűleg legalább a vakcinázási folyamat lezárultáig folytatódni fog. Ez a helyzet a Covid19-járvány hatására állt elő.
            
            
               (8)Ezért az (EU) 2020/1429 rendelet 1. cikkében megállapított referencia-időszakot 2021. december végéig meg kell hosszabbítani. 
            
            
               (9)Ha az Európai Parlament és a Tanács az (EU) 2020/1429 rendelet 6. cikkének (6) bekezdésében előírt kifogásolási időszak teljes időtartamán át vizsgálná ezt a rendeletet, az csak az (EU) 2020/1429 rendelet 1. cikkében jelenleg előirányzott referencia-időszak lejártát követően lépne hatályba. A jogbizonytalanság elkerülése érdekében e rendeletet az (EU) 2020/1429 rendelet 7. cikkében meghatározott sürgősségi eljárás keretében kell elfogadni, és sürgősen, az Európai Unió Hivatalos Lapjában való kihirdetését követő napon hatályba kell lépnie, 
            
            
               ELFOGADTA EZT A RENDELETET:
            
            
               1. cikk
            
            
               Az (EU) 2020/1429 rendelet 1. cikkének helyébe a következő szöveg lép:
            
            
               „1. cikk
            
            
               Ez a rendelet a 2012/34/EU irányelv IV. fejezetében meghatározottak szerint ideiglenes szabályokat állapít meg a vasúti infrastruktúra használati díjának felszámítására vonatkozóan. Ez a rendelet a vasúti infrastruktúrának a fent említett irányelv hatálya alá tartozó, belföldi és nemzetközi vasúti szolgáltatások céljára történő használatára alkalmazandó a 2020. március 1. és 2021. december 31. közötti időszakban (a továbbiakban: referencia-időszak).”
            
            
               2. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2021.6.28.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        
                  Európai konjunktúramutatók:
                  2021. első negyedéve (europa.eu).
                   
               
               
                  
                     (2)
                  
                        A 2021. tavaszi gazdasági előrejelzéshez vezető linkek itt érhetők el: 
                  2021. tavaszi gazdasági előrejelzés:
                  a nekigyürkőzés ideje (europa.eu)
                   
               
               
                  
                     (3)
                  
                        HL L 333., 2020.10.12., 1. o. 
               
               
                  
                     (4)
                  
                        A Bizottság (EU) 2020/2180 felhatalmazáson alapuló rendelete (2020. december 18.) a Covid19-járványra tekintettel a fenntartható vasúti piacot célzó intézkedések megállapításáról szóló (EU) 2020/1429 európai parlamenti és tanácsi rendeletben foglalt referencia-időszak meghosszabbításáról (HL L 433., 2020.12.22., 37. o.).